РЕГЛАМЕНТ (ЕО) № 740/2008 НА КОМИСИЯТА
от 29 юли 2008 година
за изменение на Регламент (ЕО) № 1418/2007 по отношение на процедурите, които трябва да се следват при износа на отпадъци в някои страни
(текст от значение за ЕИП)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 1013/2006 на Европейския парламент и на Съвета от 14 юни 2006 г. относно превози на отпадъци (1) , и по-специално трета алинея от член 37, параграф 2 от него,
след консултация със заинтересованите страни,
като има предвид, че:
(1)
Следва да бъдат отстранени всички неясноти по отношение на прилагането на член 18 от Регламент (ЕО) № 1013/2006 към превози на отпадъци, когато дадена страна в отговора си към искането на Комисията в съответствие с първа алинея от член 37, параграф 1 от Регламент (ЕО) № 1013/2006 е посочила, че няма да забранява тези превози, нито ще прилага към тях процедурата за предварителна писмена нотификация и съгласие, както е описана в член 35 от посочения регламент.
(2)
Комисията получи отговори от Босна и Херцеговина, Иран и Того на писмените си искания да потвърдят в писмена форма, че отпадъци, включени в приложение III или IIIA към Регламент (ЕО) № 1013/2006 и чийто внос не е забранен съгласно член 36 от същия, могат да бъдат изнасяни от Общността за оползотворяване в посочените страни и да посочат кои контролни процедури ще се следват, ако изобщо се предвиждат такива. Комисията получи също така допълнителна информация, свързана с Кот д'Ивоар, Малайзия, Молдова (2), Русия и Украйна. Следователно приложението към Регламент (ЕО) № 1418/2007 на Комисията (3) следва да бъде изменено, за да вземе това предвид.
(3)
Правителството на Лихтенщайн подчерта, че Лихтенщайн трябва да се разглежда като страна, за която се прилага Решението на ОИСР. Следователно член 37, параграф 2 от Регламент (ЕО) № 1013/2006 не се прилага за посочената страна и позиция „Лихтенщайн“ следва да бъде заличена от приложението към Регламент (ЕО) № 1418/2007.
(4)
Регламент (ЕО) № 1418/2007 следва да бъде съответно изменен,
ПРИЕ НАСТОЯЩИЯ РЕГЛАМЕНТ:
Член 1
Регламент (ЕО) № 1418/2007 се изменя, както следва:
1.
Добавя се следният член 1а:
„Член 1a
Когато дадена страна в отговора си на писмено искане, изпратено от Комисията в съответствие с първа алинея от член 37, параграф 1 от Регламент (ЕО) № 1013/2006, отбеляза, че по отношение на някои превози на отпадъци тя няма да налага забрана, нито ще прилага процедурата за предварителна писмена нотификация и съгласие, както е описана в член 35 от посочения регламент, за такива превози се прилага mutatis mutandis член 18 от посочения регламент.“
2.
Приложението към Регламент (ЕО) № 1418/2007 се изменя в съответствие с приложението към настоящия регламент.
Член 2
Настоящият регламент влиза в сила на четиринадесетия ден след публикуването му в Официален вестник на Европейския съюз.
Той се прилага от датата на влизането му в сила.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 29 юли 2008 година.